‘Plaasmoorde in 2017 reeds soveel as in 2016’Ernst Roets, adjunk- uitvoerende hoof van AfriForum, tydens die mediakonferensie. Foto: Reint Dykema AfriForum het Woensdag tydens ŉ mediakonferensie die organisasie se statistieke bekendgemaak van die aantal plaasaanvalle en -moorde wat tot dusver vanjaar in Suid-Afrika plaasgevind het. Dit kom nadat daar 11 plaasaanvalle net in die afgelope vyf dae in die land plaasgevind het. Vier mense het in dié plaasaanvalle gesterf. Volgens AfriForum was daar sedert 1 Januarie 2017 minstens 341 plaasaanvalle waartydens 70 mense vermoor is. Dit beteken daar was in 2017 tot dusver reeds soveel moorde tydens plaasaanvalle gepleeg as die totale aantal plaasmoorde gedurende 2016. Volgens Ernst Roets, adjunk- uitvoerende hoof van AfriForum, is hierdie syfers van AfriForum konserwatief aangesien die organisasie slegs plaasaanvalle aanteken wat hy kan verifieer. Roets het genoem dat sommige aanvalle nie aangemeld word nie of nie geverifieer kan word nie en daarom is die syfers wat deur AfriForum bekendgemaak word moontlik minder as die ware aantal plaasaanvalle wat plaasgevind het. Volgens AfriForum se syfers was daar oor die afgelope ses jaar ŉ skrikwekkende toename in plaasaanvalle. In 2011 is 96 plaasaanvalle en 48 plaasmoorde aangeteken. Dit het in 2012 aansienlik gestyg na 174 plaasaanvalle en 53 plaasmoorde. In 2016 is 357 plaasaanvalle en 70 plaasmoorde aangeteken. Grafiek: AfriForum Roets het hom ook uitgespreek teen Fikile Mbalula, minister van polisie, se “traak-my-nieagtige houding” teenoor plaasaanvalle. Hy het verwys na ŉ mediakonferensie verlede maand waar Mbalula verduidelik het dat boere beskerm moet word “omdat nie alle boere rassiste is nie”. “Ons sien hierdie uitspraak van minister Mbalula as ŉ patetiese poging om ons te oortuig dat hy omgee, wanneer al wat hy doen is om sy eie vooroordeel teenoor boere in Suid-Afrika ten toon te stel,” het Roets gesê. Hy het beklemtoon dat Mbalula tydens dieselfde mediakonferensie gesê het daar sal binne die volgende week ŉ nuwe landelike veiligheidstrategie bekendgestel word. ŉ Maand later is hierdie strategie steeds nie bekendgestel nie. Foto: Reint Dykema Roets het na Mbalula gekap deur te sê dat misdade wat Mbalula en die ANC se politieke agenda ondersteun opgeblaas word tot “ŉ nasionale skouspel”, maar misdade wat nie hierdie politieke agenda ondersteun nie, word op die agtergrond geplaas of heeltemal geïgnoreer. “Ons kan nou ŉ misdaad opmaak wat Mbalula se politieke agenda dien en hom daaroor twiet en dan kan ons die minute tel wat dit vat voordat hy reageer,” het hy gesê. Op ŉ vraag aan Roets wat volgens AfriForum ŉ effektiewe strategie sal wees om plaasaanvalle en -moorde te voorkom, het hy gesê daar is verskeie aspekte, reaktief sowel as pro-aktief, wat aandag moet kry. Hy het gesê AfriForum meen plaasaanvalle moet as ŉ prioriteitsmisdaad geag word aangesien dit ŉ unieke misdaad is wat onder unieke omstandighede gepleeg word en dit dus nie op dieselfde manier bestry kan word as ander misdade nie. Hy het ook genoem dat spesialiseenhede vir landelike veiligheid op die been gebring moet word en ŉ unieke teenstrategie teen plaasaanvalle ontwikkel moet word. Roets het genoem dat daar in ag geneem moet word dat daar ŉ groter probleem in Suid-Afrika is in terme van ŉ kultuur van geweld wat in die land heers wat ook aandag moet kry. “Ons sien invloedryke politici wat by openbare geleenthede uitsprake maak waarin geweld teenoor boere aangehits word,” het hy gesê. Hy het gesê dit is ook belangrik vir mense wat in landelike gebiede woon om betrokke te raak by hul plaaslike veiligheidstrukture en aktief deel te neem om misdaad in hul gemeenskap te voorkom.